Diari Oficial de la Generalitat Valenciana


Sumari del DOGV 6195, del 29-01-2010 (2010/508)

RESOLUCIÓ de 16 de novembre de 2009, de la Direcció General d'Energia, per la qual s'atorga a Endesa Gas Distribución, SA, l'autorització administrativa per a la construcció de les instal·lacions corresponents al gasoducte de gas natural denominat antena a Dénia i les seues instal·lacions auxiliars, als termes municipals d'Ondara i Dénia, a la província d'Alacant, s'aprova el projecte d'execució i les seues modificacions, i es declara en concret la seua utilitat pública. Expedient CBREDE 2005/90/03.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6195

Data del DOGV
:   29-01-2010

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2010/508


Data del document
:   16-11-2009

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * empresa privada

RESOLUCIÓ de 16 de novembre de 2009, de la Direcció General d'Energia, per la qual s'atorga a Endesa Gas Distribución, SA, l'autorització administrativa per a la construcció de les instal·lacions corresponents al gasoducte de gas natural denominat antena a Dénia i les seues instal·lacions auxiliars, als termes municipals d'Ondara i Dénia, a la província d'Alacant, s'aprova el projecte d'execució i les seues modificacions, i es declara en concret la seua utilitat pública. Expedient CBREDE 2005/90/03. [2010/508]  
Vist l'expedient amb referència CBREDE 2005/90/03 incoat pel Servici Territorial d'Energia d'Alacant, a instància de Gas Alicante, SA, actualment Endesa Gas Distribución, SA, amb domicili als efectes de notificacions al c/ Nou, 1, 03025 Elda, relatiu al de data 14 de març de 2006, sobre sol·licitud d'autorització administrativa per a la construcció de les instal·lacions corresponents al gasoducte de gas natural denominat antena a Dénia i les seues instal·lacions auxiliars, als termes municipals d'Ondara i Dénia, província d'Alacant, s'aprove el projecte d'execució i es declare en concret la seua utilitat pública.   
S'adjunta exemplar del projecte tècnic d'execució firmat per tècnic competent i visat pel col·legi professional corresponent en data 13 de febrer de 2006.  
Vist que realitzada la informació pública a què es fa referència en la Llei 34/1998, de 7 d'octubre, del Sector d'Hidrocarburs, en el Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural i a allò que s'ha preceptuat en el Decret 162/90, de 15 d'octubre, sobre Impacte Ambiental, per mitjà d'anuncis en el Butlletí Oficial de la Província d'Alacant del 19 de maig de 2006, en el Diari Oficial de la Comunitat Valenciana del 19 de maig de 2006 i en els diaris de premsa Información i La Verdad del dia 9 de maig de 2006, així com en el tauler d'anuncis de l'Ajuntament d'Ondara i de l'Ajuntament de Dénia, s'han presentat les al·legacions següents:  
- Per mitjà d'un únic escrit, Francisca Castellano Company, Teresa Moragues Vaquer, Vicenta Boluda Puigcerver, Jaime Román Del Cerro, John B. Brown, Maximiliano Foeschler, Rosano Angelo Castelnuovo, José Ramón de Aguirre Fernández, Fernando Albares, Manuel Doménech Marín, Pascual Aguilar Ferrer, José Gil Zaragoza, Pedro Gil Zaragoza, Francisco Frasés Portolés, José Luis Gil Boluda, Luis Gil Roselló i Juan Boluda Puigcerver, manifesten el següent:  
1. Que l'escrit d'al·legacions que presenten ho és tant per a l'expedient de l'antena a Ondara, com el de l'antena a Dénia, i igualment per al gasoducte de transport secundari Marina Alta i que són propietaris de parcel·les afectades per este gasoducte al terme municipal d'Ondara, situades a la partida Alfatares, situades davant i darrere de la parcel·la en què es projecta la ubicació de l'estació de regulació i mesura (ERM) i que la classificació del Pla General d'Ondara respecte de les seues finques és la de sòl no urbanitzable comú. 2. Que el projecte ha de comprendre tots els requisits establits en l'article 124 del Reial Decret Llei 2/00, de 16 de juny, pel qual s'aprova el Text Refós de la Llei de Contractes de les Administracions Públiques i que la informació pública no té estudi d'impacte ambiental, quan resulta un requisit essencial i que el projecte té defectes i no conté documentació essencial, com ara el plec de prescripcions tècniques o la planimetria que permeta conéixer el traçat de la instal·lació, la memòria no arreplega antecedents i situació prèvia, no motiva la idoneïtat del traçat proposat, ni proposa altres alternatives per al seu itinerari i per això el projecte no pot ser qualificat com a tal, i convertix els actes aprovatoris d'estos no sols en anul·lables, per la seua arbitrarietat, falta de racionalitat i motivació, sinó en nuls per indefensió. 2. Que es prescindix totalment i absolutament del procediment legalment establit per a l'elaboració i l'aprovació del projecte, ja que les parcel·les dels al·legants es troben en sòl qualificat com a sòl no urbanitzable comú, amb tradicional vocació agrícola i en perfecte estat de conservació ambiental, contravenint així la legislació del sector d'hidrocarburs i la llei del sòl no urbanitzable, en no projectar-se ni preveure un pla especial que integre la infraestructura, sense que es justifique la legitimació de la promotora i la proposició d'alternatives territorials per a la ubicació de l'ERM, així com la seua motivació. 3. Plantegen la irracionalitat i incoherència de la ubicació de l'ERM en la parcel·la AL-ON-6, ja que la seua eventual implantació desvirtuaria els valors agrícoles, ambientals i paisatgístics de la zona, i hi ha alternatives de millor qualitat i coherència territorial, com són per la part oest del terme municipal d'Ondara fins al sud del nucli urbà, continuar per l'est en direcció a Dénia on hi ha infraestructures supramunicipals com l'autopista i la variant (o paral·lel a estes) i es preveuen altres com el tren, per a continuar per sòl industrial i urbanitzable, passant després per sòl qualificat com PID, de reserva d'infraestructures, al terme municipal de Dénia, per a enllaçar amb esta ciutat per la zona d'afectació de la carretera CV-725 que arriba a Dénia o paral·lel a esta i entrar pel sud-oest en esta ciutat on hi ha ja implantades les connexions corresponents.  
- Gas Natural Cegás, SA, presenta escrit per mitjà del qual manifesta: 1. Que és part interessada en l'expedient ja que ha sol·licitat autorització administrativa i aprovació de l'execució d'un gasoducte en APB(1) des del Verger a Dénia. 2. Que van ser presentades al·legacions en l'expedient d'Endesa Gas Transportista, SL, de sol·licitud de gasoducte de transport secundari i que atenent a estes, reitera que la instal·lació presenta redundàncies i ineficiències i té un caràcter menys sòlid que el projecte sol·licitat per Cegás, i ja que l'antena a Dénia es presenta com a complement de l'anterior no pertoca a la seua autorització, que, en tot cas, haurà de realitzar-se amb posterioritat a l'anàlisi de la viabilitat del gasoducte de transport secundari. 3. Manifesta en el seu escrit la legislació que considera d'aplicació a este supòsit.  
Traslladats els mencionats escrits d'al·legacions a l'empresa peticionària, va contestar i va manifestar el següent:  
- Respecte a l'al·legació primera, manifesta: 1. Que en contestació pel que fa exclusivament a l'antena a Dénia, l'esmentat projecte, tal com s'indica en l'anunci d'informació pública, està sotmés a avaluació d'impacte ambiental, i es va acompanyar el corresponent estudi d'impacte ambiental que ha pogut ser examinat per qualsevol interessat en les dependències del Servici Territorial d'Energia d'Alacant. 2. Que no és d'aplicació la Llei de Contractes de les Administracions Públiques, sinó la legislació sectorial en matèria d'hidrocarburs i que la documentació presentada està d'acord amb esta, i conclou que el projecte s'ajusta a la legalitat vigent i que no hi ha motius de nul·litat ni d'indefensió, i poden presentar les al·legacions que hagen considerat convenients, com així han fet els compareixents. 3. Que la compatibilitat del projecte amb l'ordenació urbanística i territorial es verifica a través de les corresponents llicències municipals d'obres de conformitat amb la Llei 16/2005, de 30 de desembre, de la Generalitat, Urbanística Valenciana, ja que només quan l'obra no està subjecta a llicència, esta verificació es realitzarà sotmetent el projecte als tràmits propis del procediment d'aprovació dels plans especials. 4. Que la instal·lació del gasoducte és compatible amb l'ús agrícola de les parcel·les classificades com a sòl no urbanitzable comú, ja que una vegada instal·lada la canonada, el terreny es restituïx al seu estat inicial, i queda apte per al posterior cultiu; l'afectació causada no comporta l'expropiació en ple domini, sinó la constitució d'una servitud subterrània de pas de gas que, en no dividir la finca, permet continuar l'explotació agrícola, sense perjuí que s'abonen els danys i perjuís que es causen per la instal·lació del gasoducte. 5. Respecte a les alternatives proposades, no resulta possible realitzar la instal·lació en la zona de servitud de l'autopista, açò és, a menys de 25 metres des de la seua aresta exterior d'explanació, segons la Llei de Carreteres, i respecte a la zona prevista per a reserva d'equipaments, no pot acceptar-se ja que el gasoducte discorre des del seu inici en direcció est, cap al nucli urbà de Dénia, i el corredor d'infraestructures referit se situa a l'oest, en direcció contrària al previst. 6. Que la prohibició de plantar arbres s'establix a una distància de dos metres comptadors des de l'eix de la canonada i es tracta d'una distància inferior al marc de plantació de qualsevol arbre de la zona, per la qual cosa no s'impedix que es puguen tornar a plantar en la franja afectada per l'ocupació temporal. Sense perjuí de les indemnitzacions que pogueren correspondre.  
Posteriorment, l'empresa sol·licitant completa la contestació al mencionat escrit d'al·legacions i indica que els al·legants, no consten com a titulars en la relació dels béns i dels drets sotmesa a informació pública del projecte de l'antena a Dénia, sense que, no obstant això, i de conformitat amb la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la condició d'interessat en el procediment dels al·legants, quede determinada pel contingut de l'article 31 de la referida llei. Sense perjuí d'allò que s'ha mencionat, la titularitat de la finca AL-ON-210 (parcel·la 425, polígon 4) que l'al·legant, José Luis Gil Boluda manifesta que té, a pesar que figura a nom de Francisca Puigcerver Noguera, haurà de ser oportunament acreditada per mitjà de l'aportació de títol suficient.  
- Quant a l'escrit de manifestacions de Gas Natural Cegás, SA. 1. Que és la concessionària de l'autorització administrativa per a la prestació del servici públic de distribució i subministrament de gas canalitzat per a usos domèstics, comercials i a xicotetes indústries al municipi de Dénia per concessió de 17 de setembre de 1998 i que actualment està distribuint gas natural per mitjà d'una planta de GNL. 2. Que la finalitat d'este expedient és subministrar gas natural en APA(1) al punt d'entrega existent en la planta de GNL i d'esta manera permetre la inutilització i el desmuntatge d'esta, des del gasoducte projectat i sol·licitat Marina Alta, sense que hi haja constància que en data de hui, el projecte anàleg presentat amb posterioritat per Gas Natural Cegás, SA, haja sigut sotmés a informació pública. 3. Ressenya la fonamentació jurídica que considera d'aplicació.   
Vist, que de conformitat amb la sol·licitud efectuada segons el que establix el Reial Decret 1434/2002 s'ha remés a l'Ajuntament d'Ondara i a l'Ajuntament de Dénia, separata del projecte presentat, en què se sol·licita informe que done conformitat o oposició a l'autorització sol·licitada.  
- L'Ajuntament de Dénia manifesta en el seu informe tècnic el següent: 1. Que s'haurà de modificar el traçat del tram últim, per a evitar el pas per este, atés que este traçat discorre per l'àmbit del Pla Especial Beniatlà per a la reserva de sòl dotacional destinat a equipament assistencial i infraestructures-servicis urbans en sòl no urbanitzable. 2. Que s'hauran de tindre en compte els encreuaments que puguen afectar tant camins ramaders, com barrancs. 3. Que els residus generats seran gestionats d'acord amb la legislació vigent en matèria de residus. 4. Que l'informe es realitza per a l'autorització administrativa, amb independència de les autoritzacions, llicències o permisos de competència municipal o provincial que siguen necessaris per a l'execució de les obres. 5. Que els arbres de caràcter no productiu que hagen de ser eliminats per la seua incompatibilitat amb la instal·lació, hauran de reposar-se d'acord amb les ordenances municipals, i per si no és possible, es reposaran en aquelles zones indicades per l'administració, i hauran de sol·licitar les llicències oportunes.  
- L'Ajuntament d'Ondara manifesta la seua disconformitat al traçat que transcorre per la Partida Alfatara, com ja va manifestar en el seu informe de 20 de gener de 2006.  
L'empresa peticionària, contesta, respecte de l'Ajuntament de Dénia, el següent:  
1. De conformitat amb allò que s'ha sol·licitat, es procedirà a modificar el traçat en l'àmbit del Pla Especial Beniatlà, de manera que discorrerà pels futurs vials i sense afectar finques de tercers aliens a este expedient. 2. Que es procedirà a sol·licitar les corresponents autoritzacions per als encreuaments amb camins ramaders i barrancs. 3. Que s'arbitraran les mesures necessàries per a l'efectiva gestió dels residus d'acord amb la legislació sectorial aplicable. 4. Que les obres no s'iniciaran fins que no s'hagen atorgat les autoritzacions i llicències corresponents. 5. En cas d'afectar-se arbres de caràcter no productiu, es procedirà la seua restitució de conformitat amb allò que s'ha indicat per l'Ajuntament i amb la normativa aplicable, sense que puguen plantar-se a menys de dos metres de distància de l'eix de la canonada, d'acord amb el contingut de la informació pública. Informa igualment que el projecte està sotmés a Declaració d'Impacte Ambiental i que les obres es realitzaran de conformitat amb les condicions que s'incloguen en esta.  
Amb posterioritat i respecte de l'informe remés per l'Ajuntament d'Ondara manifesta:  
1. Que el mencionat informe desfavorable, si bé figura en l'expedient de l'antena a Dénia, va dirigit al gasoducte de transport secundari de la Marina Alta, que té la seua tramitació independent, a pesar de la qual cosa, les instal·lacions d'este resulten bàsiques per a la viabilitat de l'antena, en particular l'emplaçament de l'estació de regulació i mesura que ha estat determinat per la seua adequació geomètrica per a donar subministrament als distints municipis, entre altres el d'Ondara. 2. En data 2 de febrer de 2006, l'Ajuntament va remetre informe en l'expedient de l'antena a Ondara en el qual manifesta la seua conformitat i l'origen de la qual és la mateixa ERM del gasoducte de transport de la qual naix l'antena a Dénia. Figura en l'expedient còpia del mencionat informe.  
Vist que de conformitat amb el que establixen els articles 80 i 98 del referit Reial Decret 1434/2002 es va remetre separata del projecte, que contenia les característiques generals de la instal·lació, a la resta de les administracions públiques, organismes i, si és el cas empreses de servicis públics o d'interés general afectats. D'acord amb la documentació que es troba en l'expedient, concretament a:  
- Conselleria d'Infraestructures i Transport. Servici Territorial de Carreteres, per afectació a la carretera CV-725, informa favorablement la sol·licitud efectuada, amb les condicions que el referit informe conté.  
- Conselleria de Territori i Habitatge. Camins Ramaders, manifesta la seua conformitat a la sol·licitud, condicionada al compliment de les especificacions que al seu dia es prevegen en la declaració d'impacte ambiental, i informa que respecte a les afectacions a camins ramaders haurà d'iniciar-se, en el seu moment, un expedient d'ocupació temporal d'estos.  
- Confederació Hidrogràfica del Xúquer, respecte de l'autorització per a encreuament de llit públic (barranc de la Fusta) per mitjà de conducció subterrània, ha informat favorablement amb les condicions que este conté, i establix entre estos la profunditat de soterrament de la conducció, que serà, com a mínim de dos metres, comptadors a partir de la generatriu superior, i inclourà la corresponent protecció amb escullera, almenys, d'un metre de grossària.  
- Iberdrola Distribución Eléctrica, SAU, contesta a l'informe sol·licitat amb les condicions que conté el seu escrit.  
- Telefónica de España, SA, aporta documentació amb la senyalització de les xarxes telefòniques afectades per les obres que cal realitzar, i manifesta que no hi ha servicis subterranis en els terrenys que es preveuen.  
Els mencionats informes i les seues condicions van ser traslladats a l'empresa peticionària, que va manifestar la seua conformitat amb les condicions que estos contenen.  
Vist que amb data 9 de gener de 2007, la secretària autonòmica de Territori i Medi Ambient de la Conselleria de Territori i Habitatge va dictar Declaració d'Impacte Ambiental, i va estimar acceptable el projecte, només als efectes ambientals, i sense perjuí de l'obtenció prèvia de les autoritzacions que se li apliquen, sempre que este es desenvolupe d'acord amb les previsions de l'estudi d'impacte ambiental i les condicions i modificacions establides en esta i que en la part resolutiva d'esta resolució s'exposaran.   
Vist l'escrit presentat per Endesa Gas Distribución, SA, davant d'esta Direcció General d'Energia en data 8 de maig de 2009 i documentació adjunta, en l'expedient CBREDE/2005/90/03, per mitjà del qual manifesta:  
- Que respecte a l'Ajuntament d'Ondara i després de les recents reunions mantingudes amb els responsables municipals, no hi ha hagut objecció a la posició 1 del gasoducte Marina Alta, origen del projecte antena a Dénia, ni al traçat d'este pel terme municipal que abandona en el vèrtex V-AL-009, i s'endinsa al terme municipal de Dénia.  
- Que respecte a l'Ajuntament de Dénia i les seues indicacions en el fet que el traçat del projecte afectava el Pla Especial Beniatlà, que al seu torn inclou el nou hospital de Dénia, l'empresa sol·licitant ha modificat el traçat del projecte que afectava el pla especial, de manera que la canonada discórrega pels terrenys d'este sense afectar l'hospital, d'acord amb el pla que adjunta i que també preveu l'armari de regulació que se situa al final del traçat. El traçat original s'ha modificat a partir del vèrtex V-AL-026, i el nou tram té 589 metres des d'este.  
Atés que les modificacions en el traçat incloses en l'escrit abans referit, signifiquen una variació en l'afectació dels béns i dels drets sotmesos a informació pública, consistent bé en la desafectació, bé en la reducció de l'afectació de les finques de particulars que figuren en la relació dels béns i dels drets afectats del projecte inicialment presentat.  
Vist que per mitjà d'escrit presentat davant d'esta Direcció General d'Energia en data 6 de juliol de 2009, l'empresa sol·licitant fa constar que l'Ajuntament de Dénia ha manifestat als representants d'Endesa Gas Distribución, SA, que els terrenys on es troba ubicat l'hospital del dit terme municipal són, a esta data, de la seua propietat, sense perjuí que en un futur siguen cedits a la Generalitat.  
Vist que per mitjà d'escrit amb registre d'entrada d'esta Direcció General de 4 de novembre de 2009, l'empresa sol·licitant completa les diferents al·legacions que respecte de les condicions de l'informe de l'Ajuntament de Dénia ha manifestat, i significa que disposa d'acord subscrit amb Marina Salud, SA, empresa urbanitzadora del Pla Especial de Beniatlà i concessionària de l'hospital de Dénia, a fi que el traçat de l'antena discórrega pel viari previst en el planejament. Que la modificació del traçat discorre exclusivament per la zona de viaris del pla especial, sense afectar tercers particulars dins de l'àmbit del pla especial i els terrenys de la qual han sigut adquirits per l'Ajuntament de Dénia, i acompanya nota simple informativa del Registre de la Propietat. Que la referida modificació s'ha presentat davant de l'Ajuntament de Dénia en data 21 de desembre de 2006 sense que haja manifestat cap objecció; i que es considera que no resulta preceptiu el sotmetiment a informació pública del tram de la variant.  
Vist que Endesa Gas Distribución, SA, es troba inscrita definitivament en la Secció Primera del Registre Administratiu de Distribuïdors, Comercialitzadors i Consumidors Qualificats, amb àmbit d'actuació nacional.  
Vist que, d'acord amb la sol·licitud, el projecte presentat i les seues modificacions, la finalitat que es perseguix amb la construcció d'esta instal·lació és dotar d'infraestructura gasista, com a energia alternativa, facilitar el desenvolupament industrial, la diversificació energètica i la millora en el subministrament per a eixa zona geogràfica.  
Vist que el projecte tècnic d'execució i les seues modificacions presenten un traçat plenament concretat, tenen entre la documentació els plans pertinents a escala adequada, estan prou detallats i contenen una relació concreta i individualitzada dels béns i dels drets afectats.  
Vist que el Servici Territorial d'Energia d'Alacant, encarregat de la instrucció de l'expedient de sol·licitud, ha informat favorablement esta.  
Atés que el projecte i les seues modificacions reunixen una definició i concreció de les característiques tècniques i de traçat que garantixen la major seguretat i millor funcionalitat del gasoducte, i estos són els paràmetres que condicionen i obliguen principalment a adoptar un traçat, amb independència de les afectacions que a tercers puguen representar i això sense perjuí d'indemnitzar adequadament estes.  
Atés que l'article 75.2 del Reial Decret 1434/2002, de 27 de desembre, establix que les autoritzacions a què es referix este títol seran atorgades, sense perjuí de les concessions i autoritzacions que siguen necessàries, d'acord amb altres disposicions que resulten aplicables, i en especial les relatives a l'ordenació del territori i al medi ambient.   
Atés que s'han complit els tràmits establits en el títol IV del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural i que resulta d'aplicació la disposició transitòria huitena de la Llei 12/2007, de 2 de juliol, per la qual es modifica la Llei 34/1998, de 7 d'octubre, del Sector d'Hidrocarburs.  
Atés que la dita instal·lació sol·licitada per Endesa Gas Distribución, SA, es troba en el projecte de gasificació antena a Dénia, al qual li ha sigut concedida la subvenció prevista en el marc de l'Orde de 9 d'abril de 2008, de la Conselleria d'Infraestructures i Transport, sobre selecció de projectes de gasificació prioritaris a la Comunitat Valenciana.  
Atés la Direcció General d'Energia competent per a la resolució d'este expedient, d'acord amb el que disposa l'article 18 del Decret 117/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport.  
Esta Direcció General d'Energia resol:  
Primer  
Atorgar l'autorització administrativa a l'empresa Endesa Gas Distribución, SA, per a la construcció de les instal·lacions corresponents al gasoducte de gas natural denominat antena a Dénia i les seues instal·lacions auxiliars, als termes municipals d'Ondara i Dénia, a la província d'Alacant.  
Esta autorització quedarà sotmesa a les condicions que figuren a continuació:  
1. El titular de la instal·lació constituirà en el termini d'un mes una garantia per valor de 6.946,89 euros, import del dos per cent del pressupost de les instal·lacions afectades que figuren en esta resolució, per a garantir el compliment de les seues obligacions, d'acord amb el que assenyala l'article 82 del Reial Decret 1434/2002, de 27 de desembre, regulador de les activitats de transport, distribució, comercialització, subministrament i procediments d'autorització d'instal·lacions de gas natural. La dita fiança es constituirà en la Tresoreria del Servici Territorial d'Alacant de la Conselleria d'Economia, Hisenda i Ocupació, de conformitat amb l'Orde de 14 de febrer de 1986 i l'Orde de 16 de desembre de 1996 de la Conselleria d'Economia i Hisenda, per la qual es regula el procediment de constitució i devolució de fiances. La fiança serà tornada al titular d'esta autorització, amb la sol·licitud prèvia, una vegada que el Servici Territorial d'Energia d'Alacant formalitze l'acta de posada en marxa de les instal·lacions a què es referix esta resolució i l'interessat justifique el compliment de les obligacions derivades d'esta autorització.  
2. La companyia Endesa Gas Distribución, SA, complirà estrictament les obligacions que s'assenyalen en l'article 74 de la Llei 34/1998, de 7 d'octubre, del Sector d'Hidrocarburs. En especial, estarà obligada a procedir a l'ampliació de les instal·lacions de distribució i a facilitar les connexions en l'àmbit geogràfic de la seua autorització, en condicions d'igualtat quan així siga necessari per a atendre noves demandes de subministrament de gas, sense perjuí del que resulte de l'aplicació del règim reglamentàriament establit per a les connexions.   
3. El titular d'esta autorització disfrutarà, com a distribuïdor, dels drets que assenyala l'article 75 de la Llei 34/1998, de 7 d'octubre, del Sector d'Hidrocarburs.  
4. Esta autorització en cap cas es concedirà amb drets exclusius d'ús, tal com indica l'article 73 de la Llei 34/1998, de 7 d'octubre, del Sector d'Hidrocarburs, modificat per l'article 28 del Reial Decret Llei 5/2005, d'11 de març, de reformes urgents per a l'impuls de la productivitat i per a la millora de la contractació pública.  
5. Esta autorització s'entén sense perjuís i independentment de les concessions, llicències, permisos o autoritzacions de competència municipal, provincial, autonòmica, estatal o d'este o altres organismes i entitats que siguen necessàries per a la realització de les instal·lacions, d'acord amb la corresponent legislació sectorial o amb altres disposicions que resulten aplicables i, en especial, les relatives a l'ordenació del territori i del medi ambient, tot això segons el que disposa l'article 73.4 de la Llei 34/1998, de 7 d'octubre, modificat per l'article 28 del Reial Decret Llei 5/2005, d'11 de març, de reformes urgents per a l'impuls de la productivitat i per a la millora de la contractació pública.   
6. Esta autorització s'atorga sense perjuí de tercers i deixa fora de perill els drets particulars.  
7. Serà causa de revocació d'esta autorització:  
- L'incompliment de la constitució del depòsit de garantia en el termini i en la forma assenyalats en estes condicions.  
- L'incompliment de les condicions expressades, la variació substancial de les característiques descrites en la documentació presentada i que ha determinat el seu atorgament o una altra causa excepcional que ho justifique.  
8. Condicions d'orde mediambiental arreplegades en la Declaració d'Impacte Ambiental de 9 de gener de 2007.   
8.1. Amb anterioritat a l'inici de les obres s'obtindrà: a) l'informe regulat en l'article 11 de la Llei 4/1998, d'11 de juny, del Patrimoni Cultural Valencià; b) el permís d'ocupació temporal de camins ramaders així com qualsevol altre que, si és el cas, siga necessari en relació amb l'afectació a terreny forestal en l'encreuament del barranc del Pont de Fusta i es compliran les limitacions que a este efecte s'imposen; c) els permisos pertinents emesos a este efecte per la Confederació Hidrogràfica del Xúquer i s'han de complir les limitacions que a este efecte s'imposen.  
8.2. Es vigilarà l'afectació a la fauna i a la vegetació existents en el llit i zona adjacent al barranc del Pont de Fusta i s'evitaran perjuís a la fauna present en la zona i es reduiran en la mesura que siga possible els impactes negatius sobre la vegetació natural.  
8.3. Es reduirà al màxim l'amplària de la pista de treball i esta serà senyalitzada convenientment per a evitar desplaçaments innecessaris fora d'esta.  
8.4. A fi d'evitar possibles afectacions a llit públic, s'evitarà la instal·lació de platges d'amuntegament o zones d'aparcaments de vehicles en els voltants del barranc del Pont de Fusta.  
8.5. Si és el cas, en el desenvolupament de les obres es respectaran els preceptes continguts en la Llei 7/2002, de 3 de desembre, de la Generalitat Valenciana, contra la contaminació acústica i les ordenances municipals dictades respecte d'això.  
8.6. S'efectuarà una correcta gestió dels residus i haurà de quedar el terreny lliure de qualsevol tipus de residu a la finalització de les obres i es respectaran els preceptes continguts en la Llei 10/2000 de Residus de la Comunitat Valenciana.  
8.7. Es disposarà dels permisos pertinents per a la captació de l'aigua emprada en la prova hidràulica de les canonades. S'implantaran mesures per a evitar l'absorció de fauna per la força de succió de les bombes d'aigua. En el cas d'emprar algun producte químic en la prova hidràulica, s'haurà de realitzar una bassa de decantació de manera que els sobrants tinguen les característiques adequades per al seu abocament a llit públic. Els productes químics sobrants es derivaran a gestor autoritzat.  
8.8. Els treballs es realitzaran amb mitjans adequats que impedisquen conats d'incendis, i es tindran extintors homologats i dispositius mataespurnes en les maquinàries. En tot cas es respectaran els preceptes i les normes continguts en el Decret 7/2004, de 23 de gener, pel qual s'aprova el plec general de normes de seguretat en prevenció d'incendis forestals, en relació amb les obres realitzades en la proximitat de zones naturals.   
8.9. Qualsevol variació en el traçat de l'antena que afecte terreny natural, seminatural o inculte classificat com a sòl no urbanitzable haurà de sotmetre's al procediment d'avaluació d'impacte ambiental.  
Segon  
Aprovar el projecte d'execució i les seues modificacions, del gasoducte denominat antena a Dénia, firmat per tècnic competent i visat pel col·legi professional corresponent en data 13 de febrer de 2006, les característiques principals del qual s'indiquen a continuació i sotmetre'l a les condicions que igualment es mencionen:  
- Tipus de gas: gas natural  
- Punt de connexió: posició P-01 del gasoducte de transport secundari Dénia-Xàbia, denominat Marina Alta Fase I, situat al terme municipal d'Ondara. Subministrament inicial amb cabal de 3000 m³(n)/h.  
- Estació de regulació i mesura (ERM).   
Amb rang de pressió APA/MPB(1), de pressió d'entrada màxima a 16 bar i d'eixida regulable entre 4 i 0,4 bar, i el cabal nominal és de 2x3.000 m³(n)/h, amb destí a l'alimentació de la xarxa de distribució del municipi de Dénia.  
- Traçat: des del punt de connexió citat, discorre en el seu inici en un tram de 475 m sensiblement paral·lel al gasoducte Marina Alta, continua en direcció est cap al municipi de Dénia, travessa la carretera CV-725, continua en paral·lel a esta i a la carretera C-3311, fins a arribar a l'estació de regulació i mesura, situada a la Xara de Dénia, des d'on s'efectua la distribució al municipi.  
- Canonades: des de la vàlvula de 6'' en arqueta soterrada, naix la canonada d'acer al carboni a pressió APA(1), el diàmetre de la qual és de 6'', especificació API 5L, qualitat grau B, grossària 4,0 mm i revestida de polietilé per extrusió, i la longitud total aproximada és de 3.032 m, que discorren pels termes municipals d'Ondara i de Dénia.  
En condicions normals d'estesa de la conducció, la profunditat mínima és d'un metre sobre la seua generatriu superior.  
En l'encreuament de rius, torrents o rierols importants, s'ha previst aconseguir una profunditat mínima de soterrament, entre 1,50 i 2,50 m, així mateix, en els encreuaments de carreteres, autovies, autopistes i altres vials, la canonada s'instal·larà a 1,50 m, com a mínim i per al cas d'encreuaments amb ferrocarrils, la profunditat mínima serà de 2,50 m.  
- Instal·lacions auxiliars:  
· Vàlvules de seccionament i derivació, vàlvules de tall tipus bola o esfera i protecció catòdica que s'efectuarà per mitjà de la instal·lació d'ànodes de sacrifici de magnesi, amb caixes de presa de potencial de sulfat de coure.  
· Les instal·lacions elèctriques seran les necessàries en cada moment per al funcionament correcte del sistema i el compliment de la legislació específica d'aplicació.  
- Pressupost: 347.344,94 euros.  
Les condicions a què està sotmesa la mencionada aprovació són les següents:  
1. Les obres hauran de realitzar-se d'acord amb el projecte i les modificacions presentades, amb les variacions que si és el cas se sol·liciten i autoritzen.  
2. El titular de l'esmentada instal·lació donarà compte de l'acabament de les obres al Servici Territorial d'Alacant, als efectes de reconeixement, i presentarà el certificat de direcció oportú, subscrit per tècnic competent i visat pel col·legi oficial corresponent.  
3. El titular de la instal·lació notificarà per escrit al Servici Territorial d'Energia d'Alacant el començament dels treballs per a efectuar inspeccions d'estos, en cas de considerar-ho convenient.  
4. L'administració deixarà sense efecte esta resolució en qualsevol moment en el cas que s'observe l'incompliment de les condicions imposades per esta. En els dits supòsits, l'administració, amb l'expedient previ oportú, acordarà l'anul·lació de l'autorització amb totes les conseqüències d'orde administratiu i civil que es deriven, segons les disposicions legals vigents.  
5. El titular de la instal·lació haurà de tindre en compte en l'execució del projecte les condicions imposades pels organismes afectats, totes les quals se li van notificar oportunament i van ser acceptades.  
6. El termini d'execució de les obres serà de 5 mesos a partir d'ocupació real de les finques afectades. No obstant això, amb anterioritat a la finalització del dit termini, Endesa Gas Distribución, SA, podrà sol·licitar una ampliació d'este per mitjà de sol·licitud motivada davant d'esta Direcció General d'Energia.  
Tercer  
Declarar, en concret, la utilitat pública del gasoducte autoritzat en el punt primer d'esta resolució, la qual cosa porta implícita la necessitat d'ocupació dels béns i dels drets afectats i implica la urgent ocupació d'estos als efectes de l'article 52 de la Llei d'Expropiació Forçosa, i es concreta en una afectació a les finques particulars, incloses en la relació annexa, amb l'abast i els efectes previstos en l'article 107 de la Llei 34/1998, de 7 d'octubre, del Sector d'Hidrocarburs, i els articles 109.1, 110, 111, i 112.3 del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural.   
Quart  
Publicar i notificar esta resolució, d'acord amb el que establix el Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural, i es significa que la publicació d'esta es realitzarà igualment als efectes que determina l'article 59.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, de modificació de l'anterior, de notificació d'esta resolució als titulars desconeguts o amb domicili ignorat o a aquells en què, s'ha intentat la notificació i no s'ha pogut realitzar.  
Esta resolució no és definitiva en via administrativa i contra la qual podrà interposar-se recurs d'alçada davant del secretari autonòmic d'Infraestructures i Transport en el termini d'un mes, comptador des de l'endemà de la notificació, d'acord amb el que establix l'article 115 de la Llei 30/92, de 26 de novembre, del Règim Jurídic de les Administracions Públiques i del Procediment Administratiu Comú.  
(1) APA: 4 bar< P = 16 bar  
MPB: 0,4 bar< P = 4 bar  
València, 16 de novembre de 2009.- El director general d'Energia: Antonio Cejalvo Lapeña.  
Relació concreta i individualitzada dels béns i dels drets afectats del Projecte: Antena d'alta pressió «A» per al subministrament de gas natural al terme municipal de Dénia - (Alacant)  
  
Localitat Ondara   
  
Instal·lacions auxiliars  
  
Localitat Dénia  
  
Abreviatures utilitzades: Serv. m = servitud metres lineals; Serv. m²= servitud metres quadrats; OT m² = ocupació temporal metres quadrats;   
Exp. m² = expropiació metres quadrats; PO = posició  
\* \* \* \* \* \* \* \* \* \* \*  
Relación concreta e individualizada de bienes y derechos afectados del Proyecto: Antena de alta presión «A» para suministro de gas natural al término municipal de Dénia - (Alicante)  
  
Localidad: Ondara  
  
Instalaciones auxiliares  
  
Localidad: Dénia  
  
Abreviaturas utilizadas: Serv. m.l.=Servidumbre metros lineales; Serv. m²= Servidumbre metros cuadrados; O.T. m² = Ocupación temporal metros cuadrados;   
Exp. m² = Expropiación metros cuadrados; PO = Posición